אלכסנדר פשיץ'

**אלכסנדר פשיץ**' (בסרבית: **Александар Пешић**; נולד ב-21 במאי 1992) הוא כדורגלן סרבי המשחק בעמדת החלוץ בפרנצווארוש מליגת העל ההונגרית.

## קריירה
בגיל 16 ושלושה ימים עלה פשיץ' ממחלקת הנוער של ראדניצ'קי ניש לקבוצה הבוגרת, ושותף במשחק אחד ב-14 במאי 2008, ובכך הפך לשחקן הצעיר ביותר שמשחק בקבוצה הבוגרת. בהמשך העונה ירדה הקבוצה לליגת המשנה, ופשיץ' עבר ל-OFI כרתים בחוזה לשלוש שנים, שם הופיע ב-13 משחקי ליגה וכבש שער אחד. ב-2011 עבר לשריף טירספול ושם הפך לשחקן הרכב. פשיץ' הופיע ב-59 משחקי ליגה וכבש 25 שערים, זכה עם קבוצתו בשתי אליפויות ליגת העל המולדובית והופיע לראשונה במסגרת אירופית כאשר שותף במשחקי הקבוצה במסגרת מוקדמות ליגת האלופות ובמשחקי מוקדמות ושלב הבתים בליגה האירופית.

ב-2013 חזר פשיץ' לסרביה, כשחתם ביגודינה. ב-4 בדצמבר 2013 כבש את השלושער הראשון שלו במשחק במסגרת הגביע הסרבי נגד דוניי סרם. במהלך תקופתו בקבוצה הופיע ב-22 משחקי ליגה וכבש 13 שערים. ב-2015 חתם פשיץ' במועדון הצרפתי טולוז. הוא הופיע ב-57 משחקים משחקי ליגה וכבש שמונה שערים, ובמהלך תקופתו במועדון הושאל לעונה אחת אטאלנטה באיטליה, שם ערך שש הופעות ליגה.

ב-2017 חזר פשיץ' שוב לסרביה וחתם בכוכב האדום בלגרד. במהלך עונה זו הופיע ב-35 משחקי ליגה וכבש 25 שערים וסיים כמלך השערים בליגה, והוביל את קבוצתו לזכייה בליגת העל הסרבית. בעונה זו כבש את שערו הראשון במסגרת אירופית, כאשר כבש בשלב הפלייאוף של מוקדמות הליגה האירופית במשחק החוץ נגד קרסנודאר (כדורגל) מרוסיה.

ביולי 2018 עבר פשיץ' לקבוצת אל-איתיחאד מערב הסעודית תמורת 4.2 מיליון אירו. לאחר חצי עונה שבהם הופיע ב-11 משחקים וכבש שער אחד, הושאל לקבוצת הכדורגל סיאול שבדרום קוריאה לעונה וחצי, שם הופיע ב-26 משחקים וכבש עשרה שערים. בתום תקופת ההשאלה לסיאול, שוחרר פשיץ' מאל-איתיחאד.

ב-4 באוקטובר 2020 חתם פשיץ' במכבי תל אביב, וב-29 באוקטובר ערך את משחק הבכורה שלו כשעלה כמחליף במשחק החוץ נגד סיוואספור במסגרת הליגה האירופית. ב-8 בנובמבר כבש פשיץ׳ את שערו הראשון בליגה במדי מכבי תל אביב בניצחון 1–2 מול בני סכנין, כאשר באותו משחק גם סחט פנדל. ב-26 בנובמבר כבש פשיץ׳ את שערו הראשון במסגרת הליגה האירופית במדי מכבי תל אביב במשחק מול ויאריאל שהסתיים בתוצאה 1–1. במהלך העונה עזב פשיץ' את ישראל בעקבות המצב הביטחוני במהלך מבצע שומר החומות, ולא חזר עד לתום העונה. בשל כך, החמיץ את גמר הגביע, בו גברה מכבי 2-1 על הפועל תל אביב בדרך לזכייה בגביע המדינה.

ב-10 ביוני 2021, חתם בקבוצת פתיח קרגומרוק מהליגה הטורקית.

ב-20 ביולי 2022 חזר לכוכב האדום בלגרד וחתם לשלוש שנים.

ב-16 ביוני 2023 חתם פשיץ' בפרנצווארוש.

## קריירה בינלאומית
פשיץ' שיחק בנבחרות הצעירות של סרביה. הוא רשם שש הופעות במדי נבחרת סרביה עד גיל 19 ושחק באליפות אירופה עד גיל 19 שנערכה ב-2011 ברומניה, ותשע הופעות ושלושה שערים במדי נבחרת סרביה עד גיל 21 ופתח בהרכב בכל משחקי הנבחרת באליפות אירופה עד גיל 21 שנערכה ב-2015 בצ'כיה. ב-2016 זומן לראשונה לנבחרת סרביה הבוגרת וערך בה הופעה אחת במשחק ידידות ב-15 בנובמבר 2016 נגד נבחרת אוקראינה.

## תארים
;שריף טירספול
* אליפות: 2011/2012, 2012/2013
* סופרקאפ: 2013
;הכוכב האדום בלגרד
* אליפות: 2017/2018, 2022/2023
* הגביע הסרבי: 2022/2023
;מכבי תל אביב
* גביע המדינה: 2020/2021
* גביע הטוטו: 2020/2021
* אלוף האלופים: 2020/2021
;תארים אישיים
* מלך השערים בליגה הסרבית: 2017/2018
* שחקן השנה בליגה הסרבית: 2017/2018

## קישורים חיצוניים

* עמוד השחקן, באתר מכבי תל אביב

## הערות שוליים

קטגוריה:כדורגלנים סרבים
קטגוריה:חלוצי כדורגל סרבים
קטגוריה:ניש: כדורגלנים
קטגוריה:כדורגלני ראדניצ'קי ניש
קטגוריה:כדורגלני OFI כרתים
קטגוריה:כדורגלני שריף טירספול
קטגוריה:כדורגלני יגודינה
קטגוריה:כדורגלני טולוז
קטגוריה:כדורגלני אטאלנטה
קטגוריה:כדורגלני הכוכב האדום בלגרד
קטגוריה:כדורגלני אל-איתיחאד
קטגוריה:כדורגלני סיאול
קטגוריה:כדורגלני מכבי תל אביב
קטגוריה:כדורגלני פתיח קארגומרוק
קטגוריה:כדורגלני פרנצווארוש
קטגוריה:כדורגלנים זרים בישראל
קטגוריה:ספורטאים סרבים ביוון
קטגוריה:ספורטאים זרים במולדובה
קטגוריה:ספורטאים סרבים בצרפת
קטגוריה:ספורטאים סרבים באיטליה
קטגוריה:ספורטאים זרים בערב הסעודית
קטגוריה:ספורטאים זרים בקוריאה הדרומית
קטגוריה:ספורטאים סרבים בישראל
קטגוריה:ספורטאים סרבים בטורקיה
קטגוריה:סרבים שנולדו ב-1992